 Тэрміналогія і тэрмінасістэма. З гісторыі беларускай навуковай тэрміналогіі і тэрмінаграфіі.

Тэрміналогія – гэта сукупнасць тэрмінаў натуральнай мовы ў цэлым або пэўнай галіны навукі, тэхнікі, культуры, а таксама навуковая дысцыпліна, якая займаецца вывучэннем тэрмінаў і прынцыпаў арганізацыі тэрміналагічных сістэм. Асноўнай адзінкай тэрміналогіі з’яўляецца тэрмін, напрыклад, лінгв. гаплалогія, бат. мерэнхіма, гідр. лімналогія, вет. ліпома, мат. намаграма, муз. фугета; экан. інкаса, капіталізацыя, лізінг, ліміт, лагістыка, прамоўтар, юрыдычная асоба і інш.
Тэрмінасістэма – гэта сукупнасць тэрмінаў, звязаных на паняційным, структурна-граматычным, словаўтваральным і семантычным узроўнях. У адрозненне ад тэрміналогіі, тэрмінасістэма фарміруецца спецыялістамі ў дадзенай галіне на аснове канструявання (існуючых у мове або запазычаных з іншых моў) слоў і назыўных словазлучэнняў; яна характарызуецца сістэмнасцю (кожны яе тэрмін звязаны з іншымі тэрмінамі прамымі або апасродкаванымі лагічнымі і асацыятыўнымі адносінамі), паўнатой ахопу паняццяў пэўнай галіны ведаў або дзейнасці, адноснай устойлівасцю.
Тэрмінасістэма той або іншай галіны навукі, тэхнікі, культуры з’яўляецца замкнутай сістэмай, у якой кожны тэрмін займае вызначанае месца. Узорны прыклад класіфікацыі і сістэматызацыі навуковых паняццяў і тэрмінаў – перыядычная сістэма хімічных элементаў Д. І. Мендзялеева.
Тэрмін – (ад лац. terminus – канец, мяжа) – гэта спецыяльнае слова ці спалучэнне слоў, якое дакладна абазначае пэўнае паняцце з галіны навукі, тэхнікі, мастацтва, вытворчасці, эканомікі, палітыкі і інш.

Пытанні для самакантролю
1. Што такое тэрміналогія?
2. У чым адрозненне паміж тэрміналогіяй і тэрмінасістэмай?
3. Што такое тэрмін?


Спецыфічныя асаблівасці тэрмінаў

Тэрміны адрозніваюцца ад агульнаўжывальных слоў шэрагам асаблівасцей.
Спецыялізаванасць значэння. Тэрмін адрозніваецца ад нятэрміна тым, што абазначае паняцце спецыяльнай галіны ведаў. Параўн.: язычнік ‘паслядоўнік язычніцтва’ і геранталогія ‘раздзел педагогікі, які вывучае навучанне і выхаванне людзей сталага ўзросту’.
Акрэсленасць значэння. Тэрмін павінен мець дакладныя межы пры абазначэнні навуковых рэалій. Напрыклад, тэрмін інтэнцыянальнасць з’яўляецца адным з асноўных паняццяў фенаменалогіі і адлюстроўвае прадуктыўны, творчы характар свядомасці; іншымі словамі, мае дастаткова шырокае значэнне. У той жа час тэрмін дысграфія характарызуецца дакладнасцю значэння і абазначае частковае спецыфічнае парушэнне працэсу пісьма ў выніку розных фактараў.
Правільнасць. Тэрмін павінен быць утвораны па законах мовы. Тэрміны бамбоўка (бамбардзіроўка), бар (барый), грызучалізучыя, зонцічная мурашка, ізабражэнне, кузнечык, прэдзел, раўнанне Пўасона, сасучыя, тожаства, чэлюсці і інш., зафіксаваныя некаторымі выданнямі, утвораны з парушэннем нормаў літаратурнай мовы.
Інфармацыйнасць. Форма тэрміна павінна даваць максімальна поўнае значэнне пра яго змест. Так, для тых, хто валодае класічнымі мовамі, значэнне
тэрміна пайкілатэрмныя жывёлы (халаднакроўныя) будзе зразумелым без дадатковага ўдакладнення, дэфініцыі.
Сістэмнасць. Тэрмін павінен суадносіцца з іншымі тэрмінамі ў тэрмінасістэме. Так, напрыклад, працэс запісу або пераўтварэння інфармацыі паводле правілаў, што задаюцца пэўным кодам, называецца кадаваннем, а працэс, адваротны кадаванню, які здзяйсняецца, зыходзячы з запісу інфармацыі ў кадаваным выглядзе, – дэкадаваннем; усе назвы запаленчых захворванняў унутраных органаў чалавека ўтвараюцца ад назваў гэтых захворванняў з далучэннем суфікса -іт (апендыцыт, гастрыт, дуадэніт і інш.), а захворванні агульнага характару – з назваў з далучэннем суфіксаў -эз, -оз (дыятэз, туберкулёз, лімфагрануламатоз і інш.).
Кампактнасць. Па словах расійскага мовазнаўцы К. Я. Авярбуха, “тэрмін не павінен быць ні доўгім, ні кароткім – ён павінен быць аб’ектыўна фізічна працяглым”. Перавага аддаецца аднаслоўным або двухслоўным тэрмінам як найбольш зручным у выкарыстанні. Гэта значыць, што замест грувасткага шматкампанентавага тэрміна сіметрыя ў дачыненні да простай n-га парадку ў матэматыцы лепш выкарыстоўваць тэрмін восевая сіметрыя.
Незалежнасць ад кантэксту. Значэнне тэрміна, ужытага па-за тэкстам, не павінна адрознівацца ад значэння тэрміна, выкарыстанага ў тэксце.
Адназначнасць. Ідэальны тэрмін павінен называць толькі адно паняцце. Аднак рэальна ва ўсіх тэрмінасістэмах ёсць мнагазначныя тэрміны, напрыклад: абітурыент 1) ‘той, хто паступае ва ўстановы вышэйшай або сярэдняй спецыяльнай адукацыі’; 2) ‘у большасці краін навучэнец, які заканчвае курс у сярэдняй навучальнай установе, выпускнік’; рэалізм (у мастацтве) 1) паняцце, якое характарызуе пазнавальную функцыю мастацтва: праўда жыцця, увасобленая спецыфічнымі сродкамі мастацтва; 2) мастацкі стыль.
Вынікам працы па ўнармаванні сістэм тэрмінаў з’яўляецца адносна нізкая пашыранасць тэрміналагічнай полісеміі ў параўнанні з мнагазначнасцю агульнаўжывальных слоў (прыблізна як 1:30).
Адсутнасць сінонімаў, дублетаў, варыянтаў. Агульнапрызнаным з’яўляецца меркаванне, што тэрмін i абазначанае ім паняцце павінны адназначна суадносіцца паміж сабой, г. зн. тэрмін павінен называць толькі адно паняцце i, наадварот, паняцце павінна выражацца толькі адным тэрмінам.
Разам з тым, для 5–15% тэрмінаў любой тэрмінасістэмы характэрны сінанімічныя адносіны. У адрозненне ад сінаніміі агульнаўжывальных слоў, сінонімы ў тэрміналогіі заўсёды суадносяцца з адным і тым жа паняццем і аб’ектам, г. зн. з’яўляюцца дублетамі: біном – двухчлен, вызначнік – дэтэрмінант, арфаграфія – правапіс і інш.
Асноўныя прычыны існавання тэрміналагічнай сінаніміі наступныя:
· узнікненне новых назваў для абазначэння ўжо існуючых паняццяў: ходнік – тратуар, абыймо – аб’ём, вогнішча – фокус, максімум абсалютны – максімум глабальны;
· паралельнае  выкарыстанне  ўласнамоўных  і  запазычаных  тэрмінаў:
прыстаўка – прэфікс, губны – лабіяльны, двухсклад – паліном;
· ужыванне поўнай і скарочанай формаў тэрміна: вось сіметрыі – вось, адрэзак лікавай прасторы – адрэзак, вобраз графічны – графік;
· суіснаванне поўнай формы тэрміна і яго абрэвіятурнага варыянту: ІМС –
інтэгральная мікрасхема, ККД – каэфіцыент карыснага дзеяння, ІПМ – інфармацыйна-пошукавая мова.
Пры наяўнасці тэрмінаў-сінонімаў кожны з іх павінен ацэньвацца з пункту гледжання яго адпаведнасці агульным патрабаванням да навукова-тэхнічных тэрмінаў. Адзін з тэрмінаў-сінонімаў, які найбольш поўна адпавядае патрабаванням, стандартызуецца, іншыя забараняюцца спецыяльнымі дакументамі па стандартызацыі.
Як правіла, у мовазнаўстве сінанімія тэрмінаў ацэньваецца як негатыўная з’ява. Аднак часам тэрміны-сінонімы ўзнікаюць для выражэння больш тонкіх нюансаў паняцця.
У адрозненне ад сінаніміі, тэрміналагічная варыянтнасць з’яўляецца сістэмаразбуральнай з’явай і не спрыяе стабільнасці тэрміналогіі: вымераць – замераць, пераменны – зменны, ствараць – утвараць, апафема – апатэма, выбаркавы – выбарковы і інш.
Адсутнасць эмацыянальна-экспрэсіўнай афарбоўкі. Па сваіх агульных семантычных уласцівасцях тэрміны адносяцца да намінатыўных, назыўных сродкаў мовы. Найменні бруляплоцевы (мочапалавы), галамень мазгоў (ствол могзу), злучво (інтэрфейс), кузюркі (насякомыя), шкарупа рухавая (кара маторная) і інш., якія выкарыстоўваюцца ў асобных навуковых і лексікаграфічных выданнях 1920-х гг., не толькі называюць, але і характарызуюць спецыяльныя паняцці, што адмоўна ўплывае на стабільнасць тэрмінасістэмы.
Пашыранасць. Тэрмін павінен быць вядомым усім спецыялістам у пэўнай галіне навукі. Параўн.: ліхань – радый, сярэдніца – медыяна, ускосіна – дыяганаль і інш.
Зручнасць у выкарыстанні. Тэхнічныя тэрміны бурэнне без цыркуляцыі і безцыркуляцыйнае бурэнне абазначаюць адно і тое ж паняцце, аднак адрозніваюцца тым, што тэрмін безцыркуляцыйнае бурэнне характарызуецца большымі спалучальнымі магчымасцямі. Параўн.: адлюстраванне ізаметрычнае – ізаметрыя; НАДФ – нікатынамідадэніндынуклеатыдфасфат; падвышэнне да ступені – ступеняванне; функцыя экспанентавая – экспанента.
Дэрывацыйнасць. Паколькі найменні для новых паняццяў звычайна ствараюцца на базе ўжо існуючых слоў, тэрмін павінен валодаць словаўтваральным патэнцыялам, г. зн. служыць асновай для ўтварэння новых тэрмінаў: максімум – максімальны, максімізацыя, максімізаваць; сіметрыя – сіметрычны, несіметрычны, сіметрызаваць, сіметрызацыя.

Пытанні для самакантролю
1. Пералічыце асноўныя характарыстыкі тэрмінаў.
2. Чаму тэрмін павінен быць кампактным па форме?
3. Ці спрыяе захаванню стабільнасці тэрмінасістэмы мнагазначнасць тэрміна, наяўнасць у яго сінонімаў і варыянтаў?
4. Якія прычыны тэрміналагічнай сінаніміі?
5. Як звязаны паміж сабой патрабаванні дэрывацыйнасці і сістэмнасці тэрміналогіі?


Спосабы ўтварэння тэрмінаў

Любая тэрміналогія складаецца з абмежаванай колькасці элементаў. Яны
[bookmark: _GoBack]злучаюцца ў пастаянныя камбінацыі паводле пэўных словаўтваральных мадэлей:
плод → плод-н-(ы) → а-пладн-я-ць → апладн-енн-е → апладненне вегетатыўнае.
У адпаведнасці з колькасцю структурна-семантычных частак, якія вылучаюцца ў спецыяльным найменні, усю сукупнасць тэрмінаў можна падзяліць на дзве групы: аднаслоўныя: сімбіёз, таксон, ферменты і мнагаслоўныя. Да мнагаслоўных адносяцца двухслоўныя: перыцыкл сцябла, рост сімпластычны; трохслоўныя: падземнае прарастанне насення, патаўшчэнне абалонкі кольчатае; чатырохслоўныя тэрміны: верацёнападобныя клеткі драўніннай парэнхімы, сярэдняе арыфметычнае некалькіх лікаў і інш.
Любая тэрміналогія з’яўляецца штучнай. Таму ўсе тэрмінаадзінкі незалежна ад іх марфемнай структуры з’яўляюцца вытворнымі. У беларускай нацыянальнай тэрміналогіі аднаслоўныя тэрміны могуць узнікаць на аснове марфалагічнага, семантычнага, уласналексічнага і марфолага-сінтаксічнага спосабаў тэрмінаўтварэння.
Марфалагічны спосаб тэрмінаўтварэння вызначаецца высокай прадуктыўнасцю і характарызуецца ўтварэннем слоў на базе ўжо існуючых у мове асноў і словаўтваральных афіксаў.
Вылучаюць два асноўныя падтыпы марфалагічнага спосабу: афіксацыя і складанне.
Афіксацыя заключаецца ва ўтварэнні слоў з дапамогай афіксаў (суфіксаў, прыставак, конфіксаў): гут-(а) → гут-ацыj-(а), чарот → чарот-ніц-(а); сасудзісты  →  не-сасудзісты,  бялковы  →  без-бялковы;  цэнтр  → да-цэнтр-ав-(ы).
Складанне характарызуецца аб’яднаннем паводле існуючых мадэлей у адну моўную адзінку двух самастойных слоў з мэтай называння аднаго складанага паняцця. У беларускай тэрміналогіі пашыраны наступныя падтыпы складання: чыстае складанне, складана-суфіксальны падтып і абрэвіяцыя.
Пры чыстым складанні (г. зн. без удзелу суфіксацыі) адбываецца аб’яднанне двух слоў у адно, пры гэтым апорны кампанент (апошні ў слове) роўны цэламу слову, а папярэдні з’яўляецца чыстай асновай, якая далучаецца да апорнага кампанента з дапамогай інтэрфікса (у тым ліку і нулявога): варыяцыйна-сеткавы, прастора-час, перакаці-поле, радыяльна-сіметрычны.
Складана-суфіксальны падтып заключаецца ва ўтварэнні новага слова з існуючых асноў з дапамогай інтэрфікса (злучальнай галоснай) і суфіксацыі (у т. л. і нулявой): крухмал-а-нос-н-(ы), квет-а-нож-к-(а), ліст-а-размяшч-энн-(е).
Абрэвіяцыя – складанне частак слоў, якія ўваходзяць у зыходнае словазлучэнне: аўтаматычная тэлефонная станцыя – АТС; сістэма аўтаматызаванага праектавання – САПР; вышэйшая навучальная ўстанова – ВНУ; вода-вадзяны раствор – ВВР і інш.
Семантычны спосаб тэрмінаўтварэння заключаецца ў развіцці спецыяльных значэнняў у слоў нацыянальнай мовы.
Асновай для семантычнага тэрмінаўтварэння служыць лексіка агульнага ўжывання. У складзе мовы навукі яна набывае асаблівы сэнс: мядзведзіца(ы) – ‘вялікая драпежная млекакормячая жывёліна з густой поўсцю’ → ‘сямейства матылёў, вусені якіх вельмі касматыя’ (біял.); паласа – ‘тонкі доўгі кавалак якога- н. матэрыялу’ → ‘сукупнасць пунктаў плоскасці, якія знаходзяцца паміж дзвюма паралельнымі простымі гэтай плоскасці’ (мат.); рэпрэсія – ‘карная мера, пакаранне,

якое прадпрымаецца дзяржаўнымі органамі’ → ‘прыгнечанне актыўнасці гена’ (біял.); корань – адзін з асноўных органаў раслін, які служыць для ўмацавання ў глебе, атрымання вады і мінеральных рэчываў’ → ‘агульная і абавязковая частка роднасных (аднакаранёвых) слоў, носьбіт іх агульнага лексічнага значэння’ (лінгв.), а таксама: ‘велічыня, якая пры ступеняванні дае пэўны лік’ (мат.).
Пераход слова агульнаўжывальнай лексікі ў спецыяльную, дзе яно пачынае выкарыстоўвацца з новым значэннем, называецца тэрміналагізацыяй.
Пры паскораным развіцці пэўнай галіны навукі або тэхнікі пачынаецца актыўнае адлюстраванне яе дасягненняў у сродках масавай інфармацыі. Вынікам гэтага з’яўляецца пераход асобных тэрмінаў са спецыяльнага выкарыстання ў агульнае – дэтэрміналагізацыя: ажыятаж, акумуляваць, дыяпазон, кантакт, накал, маштабнасць, патэнцыял, сузор’е, траекторыя, траўма і інш.
Уласналексічны спосаб – запазычванне слоў з іншых моў: анцье – фр. entier ‘цэлы’; ген – гр. genos ‘нараджэнне, паходжанне’; лізіс – гр. lysis ‘распад, растварэнне’; метрыка – гр. metrikē ад metron – ‘мера, памер’; радыкал – лац. radicalis ‘карэнны’.
Асноўныя прычыны запазычвання тэрмінаў наступныя:
· адсутнасць у нацыянальнай тэрмінасістэме патрэбнага адпаведніка для абазначэння навуковага паняцця;
· жаданне “прымірыць” патрабаванне кампактнасці з патрабаваннем дакладнасці тэрміна праз ужыванне аднаслоўнага адпаведніка замест тэрміна- словазлучэння;
· імкненне да павышэння камунікацыйнай канкрэтнасці лексічных адзінак, якое выражаецца ў пазбаўленні ад полісеміі ці аманіміі;
· розныя грамадска-палітычныя фактары i інш.
Некаторыя тэрміны, запазычаныя з іншых моў, прайшлі адаптацыі ў беларускай мове, у іх часткова змяніўся корань, афіксы, дадаўся (або замяніўся на іншы) канчатак, што, на думку вядомага савецкага тэрмінолага Д. С. Лотэ, сведчыць “пра наяўнасць творчага пачатку, пра акт стварэння, па сутнасці, новага слова”. Напрыклад, у тэрміналогіі матэматыкі: дэцыль – лац. decem; канвергенцыя
– лац. convergere; кампактыфікацыя – англ. compactification ад лац. compactus
‘шчыльны’ + facer ‘рабіць’; марфізм – гр. morphe; спінор – англ. spin i інш.
Марфолага-сінтаксічны спосаб тэрмінаўтварэння заключаецца ва ўтварэнні новага слова шляхам пераводу дадзенай асновы ў іншую парадыгму сло- вазмянення, г. зн. слова з адной часціны мовы пераходзіць у другую: бясконцая, вядучы, крывая, насякомыя і інш.
Для мнагаслоўных тэрмінаў (двух-, трох-, чатырохслоўных) уласціва камбінаванне асобных слоў у спалучэнні ў адпаведнасці з разнастайнымі канструкцыямі і мадэлямі (сінтаксічны спосаб).
Найбольш пашыранымі з’яўляюцца наступныя мадэлі мнагаслоўных тэрмінаў:
· назоўнік + назоўнік: навучанне грамаце, педагогіка супрацоўніцтва, пераход да навучання, прынцып дыдактыкі;
· назоўнік + прыметнік: адукацыя пачатковая, маніторынг педагагічны, падручнікі спецыяльныя, педагогіка тэатральная, урок нестандартны;
· дзеяслоў + назоўнік: выхоўваць асобу, развіваць здольнасці, рашаць задачу;
· назоўнік	+	назоўнік	+	назоўнік:  вывучэнне	ўстойлівасці	развіцця,

інстытут удасканалення настаўнікаў, прынцып трываласці навучання;
· назоўнік + назоўнік + прыметнік: метад пазнання дыялектычны, сістэма адукацыі нацыянальная, супраціўленне выхаванню пасіўнае;
· назоўнік + прыметнік + назоўнік: настаўнік пачатковых класаў, педагогіка трэцяга ўзросту, планаванне выхаваўчай работы, школа заўтрашняга дня;
· назоўнік + прыметнік + прыметнік: даследаванні прыкладныя педагагічныя, кампетэнцыя іншамоўная камунікатыўная, план тыпавы вучэбны і інш.
Імёны многіх стваральнікаў тэрмінаў вядомыя.
Дадзеныя гістарычнага тэрміназнаўства дазваляюць нават дакладна вызначыць дату, калі было ўведзена тое ці іншае найменне. Так, напрыклад, матэматычны тэрмін абсалют (ад лац. absolutus ‘безумоўны, неабмежаваны’) для абазначэння адвольнага канічнага сячэння, на аснове якога можа быць пабудавана метрыка, прапанаваў у сваёй працы “Шосты мемуар аб формах” (1859) англійскі матэматык Артур Кэлі. Французскі ўрач Нікаля Андрэ выдаў кнігу “Артапедыя, або майстэрства папярэджваць і выпраўляць дэфармацыі цела ў дзяцей” (1741), дзе назваў артапедыяй “правільнае выхаванне дзяцей” (фізічнае), цяпер гэта медыцынская дысцыпліна, якая займаецца лячэннем наступстваў пашкоджанняў апорна-рухальнага апарату. Тэрмін нейтрына (італ. neutrino літар. ‘нейтрончык’) увёў італьянскі фізік Энрыка Фермі для абазначэння стабільнай незараджанай элементарнай часціцы, якая вельмі слаба ўзаемадзейнічае з рэчывамі і інш.
Стварэннем тэрмінаў могуць займацца і цэлыя калектывы. Так, напрыклад, узнікла назва для штучнага матэрыяла лаўсан, распрацаванага савецкімі спецыялістамі (лавсан – рус. Лаборатория высокомолекулярных соединений АН СССР).

Пытанні для самакантролю
1. Назавіце асноўныя спосабы ўтварэння тэрмінаў.
2. У чым сутнасць марфалагічнага спосабу тэрмінаўтварэння?
3. Прывядзіце прыклады тэрмінаў-абрэвіятур.
4. Што такое семантычны спосаб тэрмінаўтварэння?
5. Якія асноўныя прычыны запазычвання тэрмінаў?
6. Наколькі зручнымі ў выкарыстанні з’яўляюцца тэрміны, утвораныя марфалагічна- сінтаксічным спосабам?
7. Якія мадэлі ўтварэння мнагаслоўных тэрмінаў найбольш пашыраны ў беларускай тэрміналогіі?


З гісторыі беларускай навуковай тэрміналогіі і тэрмінаграфіі

Тэрміналогія новай беларускай літаратурнай мовы ў сваім развіцці прайшла некалькі перыядаў, якія адрозніваюцца:
· інтэнсіўнасцю працякання тэрмінатворчых працэсаў;
· спрыяльнасцю	(неспрыяльнасцю)	грамадска-палітычных	умоў	для станаўлення тэрмінасістэмы нацыянальнай мовы.
Можна вылучыць:
1) падрыхтоўчы перыяд;

2) перыяд дынамічнага развіцця (1920-я гады – пачатак 1930-х гадоў);
3) перыяд статычнага існавання (1930-я гады);
4) перыяд стабілізацыі (1950-я гады – наш час).
Важна размяжоўваць працэс натуральнага папаўнення тэрміналагічнай лексікі ў ходзе развіцця грамадства i ўласна тэрміналагічную работу па ўпарадкаванні гэтай лексікі.


Падрыхтоўчы перыяд (да 1920-х гадоў)

Падрыхтоўчы перыяд у развіцці беларускай тэрміналогіі самы працяглы па часе і ахоплівае некалькі стагоддзяў – ад узнікнення старабеларускай літаратурнай мовы да 1920-х гадоў.
У гэты час не праводзілася мэтанакіраванай сістэматызацыі слоў, якімі абазначаліся спецыяльныя паняцці, прадметы. Тэрміналогія фарміравалася стыхійна ў адпаведнасці з агульнамоўнымі і грамадска-палітычнымі тэндэнцыямі і фіксавалася ў шматлікіх рукапісных і друкаваных пісьмовых помніках.
Як вядома, старабеларуская мова ў Вялікім Княстве Літоўскім выконвала функцыю афіцыйнай мовы. У межах ВКЛ беларускай мовай карысталася не толькі беларускае, але і балцкае насельніцтва, татары, яўрэі, цыганы і інш.
Паколькі ВКЛ працяглы час з’яўлялася адной з вядучых еўрапейскіх дзяржаў як у сацыяльным, так і ў эканамічным плане, беларуская навуковая тэрміналогія ў XIV–XVII ст. развівалася дастаткова дынамічна і была запатрабавана ў сферы гандлю, рэлігіі, сельскай гаспадаркі, грамадска-палітычнага жыцця, прамысловасці, культуры і інш.
Так, у зборы спецыфічных матэрыялаў вялікакняжацкай канцылярыі ВКЛ шырока фіксуюцца аднаслоўныя і двухслоўныя канцылярскія, юрыдычныя і адміністрацыйныя найменні, а таксама назвы асоб паводле сацыяльнага становішча, прафесіі, рамяства: данина, купленина, отчина, рухомыи речи, судовый листъ; воевода, мытникъ, тивунъ, ратай і інш.
Беларуская тэрміналогія гэтага перыяду характарызуецца дастаткова высокай ступенню распрацаванасці. Так, у “Кнізе караля Стэфана Баторыя 1583–1583 гг.” вылучаюцца наступныя разнавіднасці дакументаў: варунокъ, видым, усъ, волность, вписанье, вызволенье, выреченье, вырокъ, дарованье, декретъ, делъ, записанье, зложенье, зоставенье, контроверсия, оповеданье, отложенье, отосланье, пилность, позволенье, покладанье, потверженье, привилей, присуженье, продажа, протестацыя, пущенье, рознятье, скосованье, сознанье, списанье, справа, уведенье, угода, фундованье.
Станаўленню нацыянальнай тэрміналогіі паспрыяла ўвядзенне беларускай мовы ў XVI ст. у якасці прадмета школьнага навучання ў праваслаўных брацкіх школах, а таксама ў каталіцкіх і ўніяцкіх адукацыйных установах.
З другой паловы XVI ст. адбываецца актыўнае пранікненне ў слоўнікавы склад беларускай мовы паланізмаў, многія з іх абазначалі вузкаспецыяльныя паняцці і з’явы: велебность, власне, вызнавца, вырокъ, гамовати, зыскъ, маетность, назвиско, опричныи, пенкност, похопъ, прудкость і інш.
Значнае месца ў тэрміналогіі гэтага перыяду належыць лацінізмам, паколькі лацінская мова з’яўлялася мовай заходнееўрапейскай адукацыі, а пазней стала

мовай навукі і ў Беларусі: актъ, артыкулъ, дата, енералъ, индиктъ, персона, статутъ, сума, тестаментъ, мандатъ, реестръ, трибуналъ, тытулъ, цедула і інш.
Спецыялізаваныя навуковыя працы, якія былі б прысвечаны сістэмнаму аналізу найменняў навукі, тэхнікі, культуры, у гэты перыяд не ствараліся.
З канца XVII ст. сферы выкарыстання беларускай навуковай тэрміналогіі рэзка звужаюцца ў сувязі з забаронай беларускай мовы Сеймам Рэчы Паспалітай (1696).


 Перыяд дынамічнага развіцця (1920-я гады)

Для перыяду дынамічнага развіцця характэрна павышаная ўвага да нармалізацыі лексічнага складу літаратурнай мовы, што праявілася ў фарміраванні i ўпарадкаванні нацыянальнай тэрміналогіі.
Пасля абвяшчэння БССР беларуская мова пачала выкарыстоўвацца ў найбольш важных камунікатыўных сферах. На ёй працаваў урад, адбывалася навучанне ў школах, сярэдніх спецыяльных і вышэйшых навучальных установах. Арганізацыя сярэдняй і вышэйшай школы, стварэнне нацыянальнага перыядычнага друку, развіццё навуковых даследаванняў патрабавалі хуткай распрацоўкі і сістэматызацыі беларускай тэрміналогіі.
Ідэя стварэння спецыяльнай камісіі, якая б занялася выпрацоўкай нацыянальных тэрмінасістэм, была прапанавана Леанідам Леўшчанкам яшчэ ў 1918 г. Мэтанакіраваная апрацоўка беларускіх тэрмінаў была пачата на год пазней спецыяльнай тэрміналагічнай камісіяй, створанай па ініцыятыве Цэнтральнай беларускай школьнай рады i Беларускага настаўніцкага саюза. У склад камісіі ўваходзілі 25 мінскіх настаўнікаў, рэдактарскія функцыі выконвала калегія.
Аднак асноўныя дасягненні гэтага перыяду звязаны з дзейнасцю Навукова- тэрміналагічнай камісіі, створанай у лютым 1921 г. пры Народным камісарыяце асветы БССР. У задачы трох секцый камісіі (гуманітарнай, прыродазнаўчай i матэматычнай) уваходзіла выпрацоўка галіновай навукова-тэхнічнай тэрміналогіі на аснове лексікі народнай мовы.
Вынікам працы Навукова-тэрміналагічнай камісіі стала публікацыя з 1922 па 1930 гг. 23 слоўнікаў тэрмінаў матэматыкі, літаратуразнаўства, геаграфіі і касмаграфіі, логікі і псіхалогіі, батанікі, анатоміі, заалогіі, права, бухгалтарскай справы і інш.
Найбольш прадуктыўным спосабам тэрмінаўтварэння стаў лексіка- семантычны (тэрміналагізацыя агульнаўжывальных слоў): адценне, астача, бок, велічыня, вышыня, вылічыць, даўжыня, дуга, кірунак, лік. Камісія трымалася меркавання, што лепш утвараць згодна з законамі беларускай мовы неалагізмы, чым запазычваць тэрміны з іншых моў.
Пры адсутнасці патрэбнага слова ў народнай мове тэрмін ствараўся з уласнамоўных марфем (шляхам афіксацыі або складання): зельнік (гербарый), кантаслуп (прызма), канцавоссе (полюс), касада (дыяганаль), накапак (сталагміт), пазем (гарызонт), палудзеннік (мерыдыян), разгалоссе (дысананс), роўнік (экватар), скрутка (спіраль), сукоснік (ромб), сярэдніца (медыяна), уласнапіс (арыгінал), ускосіна (дыяганаль), часамер (хранометр),чужаед (паразіт) i інш.
Калі наватвор  па  шэрагу прычын быў  непрыдатным  да  выкарыстання,

навуковае найменне запазычвалася. Сярод прычын запазычвання называліся: а) празмерная штучнасць утвораных неалагізмаў;
б) наяўнасць інтэрнацыянальнай афарбоўкі ва ўжо існуючых тэрмінаадзінках: гаматэцыя, дыферэнцыял, інтэграл, інтэрпаляцыя, модуль i інш. Такім чынам, агульнаеўрапейскія тэрміны, як правіла, толькі адаптаваліся да беларускай арфаграфіі.
Ступень эксперыментальнасці i штучнасці гэтых прынцыпаў тэрмінаўтварэння добра ўсведамлялася навукоўцамі, падкрэслівалася, што апрацаваная тэрміналогія з’яўляецца дыскусійнай. Так, Сцяпан Некрашэвіч адзначаў, што большасць апрацаванай тэрміналагічнай лексікі застанецца ў навуковым выкарыстанні, а ўсё “штучнае, непрыгоднае, неўласцівае да беларускай мовы” з далейшым развіццём тэрміналогіі выйдзе з навуковага ўжытку. Істотнай прычынай, па якой многія наватворы не замацаваліся ў мове, стала адсутнасць належнай каардынацыі ў тэрміналагічнай дзейнасці i неадпрацаванасць шляхоў вырашэння многіх уласна тэрміназнаўчых праблем.
У другой палове 1920-х гадоў асобныя даследчыкі прыйшлі да высновы пра няздольнасць дыялектнай мовы служыць рэальнай асновай для навуковай тэрміналогіі. Галоўнай памылкай аўтараў першых выпускаў беларускай навуковай тэрміналогіі было названа імкненне тэрміналагізаваць дыялектныя словы пры амаль поўным ігнараванні агульнапрынятых інтэрнацыянальных тэрмінаў. Так, на думку Міколы Байкова, тэрміналогія павінна быць апрацавана “на грунце клясычнай лацінскай граматыкі”, а “абавязковаму перакладу належаць [толькі] чужаземныя словы – іменьнікі лацінскага пахаджэньня з канчаткам у расійскай мове на -ция (лац. -tion), а гэтаксама i адпаведныя ім прыметнікі”.
Аддаленасць існуючых матэматычных тэрмінаў ад інтэрнацыянальнага тэрміналагічнага фонду, штучнасць многіх неалагізмаў i іншыя лінгвістычныя i лексікаграфічныя недахопы, няпоўнасць рэестраў наяўных тэрмінаграфічных слоўнікаў выклікалі абгрунтаваныя нараканні на Настаўніцкім з’ездзе (1926) i на Усебеларускай фізіка-матэматычнай канферэнцыі (1926).
Вынікам суіснавання розных падыходаў да фарміравання тэрмінасістэмы стала высокая ступень дублетнасці беларускай навуковай тэрміналогіі гэтага перыяду: абразаванне – адукацыя – асвета, алькаліі – лугі (‘шчолачы’), гідраты – вадзістыя сувязі, даўжнік – дэбітар, заімадаўца – крэдытар, клас – стан, круг – кола, лексікон – слоўнік, матыў – тон, наросшы капітал – збуйнеўшы капітал, сачэўка – лупа і інш. Гэта значыць, што станаўленне беларускай навуковай тэрміналогіі адбывалася ва ўмовах канкурэнтнага выбару паміж тэрмінаадзінкамі.
Да канца 1920-х гадоў больш за 80% літаратуры, якая выпускалася ў рэспубліцы, было на беларускай мове, каля 90% школ мелі беларускую мову навучання. Такім чынам, беларуская навуковая тэрміналогія ў гэты перыяд не толькі актыўна выпрацоўвалася, але і была запатрабавана ва ўсіх сферах жыцця грамадства.


Перыяд статычнага існавання (1930-я гады)

У 1930-я гады адбываецца рэзкае звужэнне сфер выкарыстання беларускай мовы. Тэрміны, распрацаваныя на працягу папярэдняга дзесяцігоддзя, сотнямі

выводзіліся з ужывання. Гэта прывяло да ўзнікнення пропускаў у тэрмінасістэмах. Адсутнасць  патрэбных  тэрмінаадзінак,  ненатуральнасць  найменняў,
створаных па мадэлях рускай мовы, і агульная грамадска-палітычная сітуацыя ў краіне прывялі да таго, што беларуская мова фактычна не выкарыстоўвалася ў сферы навуковых зносін.
У 1930-я гады ў рэспубліцы не праводзілася скаардынаванай працы па ўнармаванні нацыянальнай тэрміналогіі. У друку з’яўляліся толькі асобныя нешматлікія артыкулы, у якіх праблемы тэрміналогіі ўздымаліся выключна ў святле крытыкі тэрміналагічных праектаў 1920-х гадоў.
Для гэтага перыяду характэрна актыўнае выкарыстанне рэсурсаў рускай мовы ў тэрмінаўтварэнні. Вынікам стала ўзнікненне вялікай колькасці тэрмінаў-ка́лек. Руская мова разглядалася як адзіная крыніца папаўнення тэрміналагічнай лексікі, а
адметныя беларускія словы і выразы, пашыраныя ў слоўніках 1920-х гадоў, выносіліся па-за межы літаратурнай мовы і ўспрымаліся як рэгіяналізмы i правінцыялізмы.
У навуковым ўжытку замацаваліся тэрміны: агібаючая, адначлен, быстра вагаючыеся крывыя, верцячыйся, грызучалізучыя, ізабражэнне, квадрат точны, кузнечык, множыцель інтэгруючы, насякомыя, памяншаемае, працэсы ўстанавіўшыяся, працэсы ўстанаўліваючыяся, прызнак, прэдзел, разлажэнне, сасучыя, скорасць, сякучая, тожаства, точка, ураўненне, чэлюсці, шчоты i мн. інш.
Такім чынам, гэты перыяд характарызуецца значным павелічэннем у навукова-тэрміналагічнай лексіцы колькасці функцыянальна нематываваных запазычанняў з рускай мовы, якія мелі дублетны характар у дачыненні да беларускіх адпаведнікаў. Такая ж тэндэнцыя назіралася i ў іншых нацыянальных тэрміналогіях. Па некаторых падліках, рускія запазычанні складалі каля 70–80% ад агульнай колькасці тэрмінаў 1930–1940-х гадоў.
На працягу 1930-х гадоў супрацоўнікамі Акадэміі навук БССР былі надрукаваны адзінкавыя слоўнікі па ваеннай і тэхнічнай тэрміналогіі, а таксама шэраг праектаў слоўнікаў для “Беларускай савецкай энцыклапедыі”.


Перыяд стабілізацыі (1950-я гады – наш час)

Перыяд стабілізацыі ў развіцці нацыянальнай тэрміналогіі не з’яўляецца аднародным.
У 1950 – 1980-я гады беларуская навуковая тэрміналогія выпрацоўвалася ў многім для выканання “прадстаўнічай” функцыі: яна была запатрабаванай пры стварэнні энцыклапедычных выданняў, асобных навуковых праектаў, некаторых вучэбных прац для ўніверсітэтаў, а таксама падручнікаў для школ. Для гэтага перыяду характэрна актыўнае выкарыстанне запазычаных тэрмінаў, галоўным чынам – інтэрнацыяналізмаў, якія прыходзілі ў беларускую мову праз пасрэдніцтва рускай, г. зн. засвойваліся ў той форме, у якой ужо былі засвоены рускай мовай: амартызуючае, бацылярны, дыслацыраваць, парафіраваць, прагназіраваць, прапарцыянальны, фармуліраваць, эпінеўрый і інш.
Важную ролю ў развіцці беларускай тэрміналогіі пасляваеннага часу адыграла стварэнне ў Інстытуце мовазнаўства Акадэміі навук БССР сектара тэрміналогіі

(1955). У ім былі падрыхтаваны і выдадзены “Русско-белорусско-латинский словарь ботанической терминологии” (1967), “Русско-белорусский словарь общественно-политической терминологии” (1970), “Слоўнік лінгвістычных тэрмінаў” (1962), “Кароткі слоўнік літаратуразнаўчай тэрміналогіі” (1963) і інш.
У 1979 г. на аснове сектара тэрміналогіі была створана Тэрміналагічная камісія Акадэміі навук БССР. Асноўныя задачы, якія паўсталі перад камісіяй, наступныя: распрацоўка тэарэтычных асноў і методыкі ўнармавання беларускай тэрміналогіі; практычнае ўпарадкаванне тэрміналогіі; падрыхтоўка і выданне слоўнікаў і тэрміналагічных зборнікаў і інш.
У 1991 г. Тэрміналагічная камісія была ператворана ў Рэспубліканскую тэрміналагічную камісію пры АН Беларусі. Яна складалася з прэзідыума і дзевяці секцый (грамадазнаўчай, навукова-тэхнічнай, фізічнай і матэматычнай, хімічнай, біялагічнай, сельскагаспадарчай, геалагічнай і геаграфічнай, медыцынскай і фізіялагічнай, секцыі па архітэктуры і будаўніцтве). Праца камісіі заклала лінгвістычны падмурак у інтэнсіўнае развіццё беларускай тэрміналогіі на працягу 1990-х гадоў.
З другой паловы 1980-х – да сярэдзіны 1990-х гадоў беларуская навуковая тэрміналогія перажывае сапраўднае адраджэнне. У гэты час асобнымі даследчыкамі і грамадствам у цэлым праводзіцца інвентарызацыя, пераацэнка беларускага тэрміналагічнага фонду на нацыянальнай глебе.
У адпаведнасці з Дзяржаўнай праграмай развіцця беларускай мовы і іншых нацыянальных моў, распрацаванай Саветам Міністраў БССР (1989), і законам “Аб мовах у Беларускай ССР”, які быў прыняты Вярхоўным Саветам БССР (1990) і надаваў беларускай мове дзяржаўны статус, прадугледжвалася паэтапнае ўвядзенне беларускай мовы ва ўсе найважнейшыя сферы жыцця рэспублікі: у дзяржаўнае кіраванне, у сістэму сярэдняй і вышэйшай адукацыі, у сродкі масавай камунікацыі, выдавецкую справу, транспарт і інш.
Гэты этап у выпрацоўцы тэрміналогіі характарызуецца актыўным выкарыстаннем спецыфічных рыс нацыянальнай мовы ў спалучэнні з тэндэнцыяй да інтэрнацыяналізацыі, абумоўленай узмацненнем ролі англійскай мовы ў міжнароднай камунікацыі. Абедзве тэндэнцыі ў іх адзінстве з’яўляюцца канструктыўнымі, паколькі арыентацыя на ўласнамоўныя рэсурсы дазваляе тэрмінасістэме гарманічна ўваходзіць у сістэму мовы ўвогуле, а выкарыстанне інтэрнацыянальных элементаў дазваляе максімальна ўніфікаваць міжнародную тэрміналогію i ліквідаваць некаторую эмацыйную матываванасць, уласцівую тэрмінаадзінкам, утвораным на базе агульнаўжывальных слоў.
Разам з тым з другой паловы 1990-х гадоў адбываецца пераразмеркаванне сфер выкарыстання беларускай і рускай моў у краіне. У выніку нацыянальная тэрміналогія абслугоўвае, у асноўным, толькі асобныя гуманітарныя навукі – лінгвістыку, літаратуразнаўства, гісторыю, грамадазнаўства. Аднак узровень і глыбіня распрацаванасці эканамічнай тэрмінасістэмы ў поўным аб’ёме дазваляюць нацыянальнай эканамічнай навуцы развівацца на нацыянальнай мове.


Пытанні для самакантролю
1. Тэрмінасістэмы якіх галін найбольш актыўна развіваліся на працягу падрыхтоўчага перыяду? Чаму?

2. Ахарактарызуйце перыяд дынамічнага развіцця нацыянальнай тэрміналогіі.
3. Акрэсліце асноўныя вынікі працы Навукова-тэрміналагічнай камісіі.
4. Сфармулюйце прынцыпы папаўнення тэрмінасістэм у 1920-я гг.
5. Чаму адзін з перыядаў у развіцці беларускай тэрміналогіі называецца перыядам статычнага існавання?
6. Як адбывалася станаўленне тэрміналагічнай лексікі ў другой палове ХХ ст.?
